钦定古今图书集成/明伦汇编/官常典/第493卷 > 乌承玭
## 钦定古今图书集成/明伦汇编/官常典/第493卷 > 乌承玭

按《唐书》本传：“承玭，字德润，张掖人。开元中，与族兄承
恩皆为平卢先锋，沈勇而决，号辕门二龙。契丹可突
干杀其王邵固降突厥，而奚亦乱，其王鲁苏挈族属
及邵固妻子自归。是岁，奚契丹入寇，诏承玭击之，破
于捺禄山。二十二年，诏信安王袆率幽州长史赵含
章进讨，承玭请含章曰：‘二卤固剧贼，前日战而北，非
畏我，乃诱我也。公宜蓄锐以折其谋’。”含章不信，战，白
城果大败。承玭独按队出其右，斩首万计，可突干奔
北奚。渤海大武艺与弟门艺战国中，门艺来，诏与太
仆卿金思兰发范阳、《新罗》兵十万讨之，无功。武艺遣
客刺门艺于东都，引兵至马都山，屠城邑。承玭窒要
路，堑以大石，亘四百里，卤不得入。于是流民得还，士
少休，脱铠而耕，岁省度支运钱。安庆绪使史思明守范阳，思明恃兵强，为自固计，庆绪密遣阿史那承庆、
安守忠就督事，且图之。承玭劝思明曰：“唐家中兴，与
天下更始，庆绪偷肆晷刻，公殆与俱亡，有如束身本
朝，湔洗前汗，此反掌功耳。”思明善之，斩承庆等，奉表
听命。始，承恩为冀州刺史，失守，思明护送东都，故肃
宗使自云中趋幽州，开说思明与承玭谋设衅杀之，
不克，死。承玭奔李光弼，表为冠军将军，封昌化郡王，
为石岭军使。王思礼为节度使，军政倚办焉。久之，移
疾还京师，卒，年九十六。子重引，《别传》。